
EXPUNERE DE MOTIVE

1.
CONTEXTUL PROPUNERII

Scopul propunerii de regulament atașate este suspendarea taxelor vamale autonome prevăzute în Tariful vamal comun pentru jet fuel, încadrat în prezent la codul NC 2710 19 21.

În prezent, acordurile bilaterale privind serviciile aeriene încheiate cu țări terțe includ, de regulă, dispoziții referitoare la scutirea de taxe vamale pentru jet fuel. Cu toate acestea, este necesar să se asigure, la nivel european, claritatea și uniformitatea în acest sens, oferindu-se astfel securitate juridică operatorilor și evitându-se, totodată, orice denaturare a concurenței ca urmare a unor abordări și norme diferite.

Marea majoritate a importurilor de jet fuel în Uniunea Europeană (UE) sunt originare din țări care beneficiază de sistemul generalizat de preferințe (SGP) și, prin urmare, sunt scutite de taxe vamale. Acest lucru are o importanță deosebită pentru sectorul transportului aerian din UE.
În urma revizuirii sistemului SGP, în ceea ce privește preferințele care se vor aplica de la 1 ianuarie 2014, unii mari producători-exportatori de jet fuel, precum țările Consiliului de Cooperare al Golfului (CCG), vor înceta să mai beneficieze de acest acces preferențial la UE, în timp ce alții (India), cel puțin în perioada cuprinsă între 1 ianuarie 2014 și 31 decembrie 2016, nu vor mai beneficia de SGP pentru anumite categorii de produse, printre care și combustibilul. 

Impunerea de taxe vamale pentru jet fuel provenit de la acești furnizori ar putea avea un impact brutal asupra prețului jet fuel pe piața UE în lipsa unei diversificări a surselor de jet fuel pentru această piață. În plus, rafinăriile din UE nu ar putea spori semnificativ producția de combustibil de aviație într-un termen scurt, deoarece acest lucru presupune obținerea altor produse derivate, precum benzina, pentru care ar trebuie explorate noi posibilități de export. Prin urmare, atât sectorul aerian, cât și industria petrolieră din UE au nevoie de timp pentru a se adapta la consecințele eliminării treptate a statutului SPG al țărilor furnizoare menționate. 

Ținând seama de posibilele modificări viitoare ale situației de pe piață, suspendarea ar trebui să fie revizuită pe baza unei evaluări proporționale în termen de cinci ani.

Din motivele expuse mai sus, se propune modificarea în consecință a Regulamentului (CEE) nr. 2658/87 al Consiliului.

Propunerea de prelungire a statu-quo-ului este conformă cu politicile Uniunii. 

2.
REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

A fost consultat Grupul pentru economie tarifară, în care sunt reprezentate autoritățile competente din toate statele membre.

Nu s-a menționat existența niciunui risc potențial grav cu consecințe ireversibile.

Prezenta propunere va fi supusă procedurii de consultare interservicii și va fi publicată după adoptarea sa de către Consiliu.

3.
ELEMENTELE JURIDICE ALE PROPUNERII

Temeiul juridic al prezentei propuneri de regulament îl constituie articolul 31 din Tratatul privind funcționarea Uniunii Europene (TFUE).

În temeiul articolului 31 din TFUE, taxele vamale autonome se stabilesc de către Consiliu, care hotărăște cu majoritate calificată, pe baza unei propuneri a Comisiei. 

Propunerea respectă principiul proporționalității, dat fiind că, după cum se prevede în tratat, promovează comerțul dintre statele membre și țările terțe și echilibrează interesele comerciale ale operatorilor economici (furnizori de servicii din Uniune, utilizatori și consumatori), fără a modifica lista de angajamente OMC a UE.

Nu se aplică principiul subsidiarității, întrucât propunerea intră în sfera competenței exclusive a Uniunii.

4.
IMPLICAȚIILE BUGETARE

Nu există nicio pierdere de venituri din resursele proprii tradiționale în raport cu situația actuală. Există posibilitatea nerealizării unor venituri suplimentare având în vedere schimbările statutului SGP al anumitor țări terțe începând cu 1 ianuarie 2014. Cu toate acestea, având în vedere acordurile aeriene bilaterale aplicate în prezent, care prevăd o scutire de taxe pentru combustibilul de aviație, eventuala pierdere de venituri suplimentare pentru resursele proprii tradiționale la data de 1.1.2014 este considerată neglijabilă.

Propunere de
REGULAMENT AL CONSILIULUI
de modificare a anexei I la Regulamentul (CEE) nr. 2658/87 privind Nomenclatura tarifară și statistică și Tariful Vamal Comun
CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 31,

având în vedere propunerea Comisiei Europene,

întrucât:

(1)
Piața de jet fuel a Uniunii Europene (UE) este în mare măsură dependentă de importurile de jet fuel din țări terțe. 

(2)
Deși acordurile aeriene bilaterale dintre statele membre și țările terțe includ, de regulă, dispoziții referitoare la scutirea de taxe vamale pentru jet fuel, este necesar să se prevadă norme comune în ceea ce privește scutirea de taxe vamale pentru jet fuel pentru a asigura claritatea și uniformitatea în acest sens, pentru a oferi securitate juridică operatorilor și pentru a evita orice denaturare a concurenței ca urmare a unor practici și norme diferite.

(3)
În prezent, o parte semnificativă a importurilor de jet fuel către Uniune provin din țările care beneficiază de sistemul generalizat de preferințe tarifare sau care au acces preferențial la piața Uniunii și, prin urmare, importurile sunt scutite de taxe vamale. 

(4)
Odată cu aplicarea preferințelor tarifare în conformitate cu Regulamentul (UE) nr. 978/2012
 începând de la 1 ianuarie 2014, o serie de țări care sunt mari exportatoare de jet fuel vor înceta să mai beneficieze de acest acces preferențial pe piața Uniunii, iar alte țări exportatoare nu vor mai beneficia de acest acces preferențial pentru anumite categorii de produse, inclusiv pentru combustibil
. 
(5)
Impunerea taxelor vamale pentru jet fuel provenit de la acești furnizori ar putea determina o creștere a prețului la jet fuel pe piața Uniunii, deoarece, pentru rafinăriile din Uniune, nu este viabil din punct de vedere economic să își crească semnificativ producția de combustibil de aviație.
(6)
Ținând seama de posibilele modificări viitoare ale situației jet fuel pe piață, această măsură ar trebui revizuită pe baza unei evaluări proporționale în termen de cinci ani.
(7)
Prin urmare, este oportună suspendarea taxei vamale autonome pentru jet fuel. Suspendarea ar trebui să acopere toate produsele care se încadrează la codul NC 2710 19 21.
(8)
Prin urmare, anexa I la Regulamentul (CEE) nr. 2658/87 al Consiliului
 ar trebui modificată în consecință,

ADOPTĂ PREZENTUL REGULAMENT:

Articolul 1
În anexa I la Regulamentul (CEE) nr. 2658/87, textul aferent codului NC 2710 19 21 din coloana 3 a tabelului cuprins în partea a doua secțiunea V capitolul 27 se înlocuiește cu următorul text:


„4,7 (*) 

_________________

(*) Taxa vamală autonomă: scutire.”

Articolul 2
Prezentul regulament intră în vigoare la 1 ianuarie 2014.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu


Președintele

FIȘĂ FINANCIARĂ LEGISLATIVĂ

TITLUL PROPUNERII:

Propunere de Regulament al Consiliului de modificare a anexei I la Regulamentul (CEE) nr. 2658/87 privind Nomenclatura tarifară și statistică și Tariful Vamal Comun.

LINII BUGETARE:

Capitolul și articolul: capitolul 12, articolul 120
Suma înscrisă în buget pentru exercițiul financiar 2014: 18 086 400 000 EUR (DB 2014)

IMPLICAȚII FINANCIARE:

(
Propunerea nu are implicații financiare

X
Propunerea nu are implicații financiare asupra cheltuielilor, dar poate avea un impact financiar potențial, neglijabil însă, din următoarele motive:

În 2012, valoarea totală a importurilor de la codul NC 2710 19 21 s-a ridicat la 12,2 miliarde EUR
. Taxa vamală convențională pentru acest cod NC este 4,7 %. 

Marea majoritate a acestor importuri (peste 97 %) au fost scutite de taxe vamale ca urmare a punerii în aplicare a acordurilor de liber schimb și a SGP.

Începând din 1.1.2014 o serie de țări mari exportatoare (de la care provin 82 % din importuri) nu vor mai beneficia de SGP. Acest lucru ar putea, în cele din urmă, reprezenta un potențial venit în valoare de aproximativ 470 de milioane EUR pentru resursele proprii tradiționale.

Cu toate acestea, există în prezent peste 1 500 de acorduri de transport aerian între UE sau statele membre și țările terțe, iar statele membre au emis dispoziții de drept intern pentru magaziile avioanelor.

Având în vedere acest număr mare de măsuri ale statelor membre, care prevăd o scutire de taxe pentru combustibilul de aviație, eventuala pierdere de venituri suplimentare pentru resursele proprii tradiționale la data de 1.1.2014 este considerată neglijabilă.[image: image2][image: image3]
�	Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (JO L 303, 31.10.2012, p.1).


�	Regulamentul de punere în aplicare (UE) nr. 1213/2012 al Comisiei din 17 decembrie 2012 de suspendare a preferințelor tarifare pentru anumite țări beneficiare ale SGP în ceea ce privește anumite secțiuni din SGP, în conformitate cu Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare (JO L 348, 18.12.2012, p.11). 


�	Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).


�	Sursa: Eurostat – Procedura statistică: Normală 

